b'\n_START_ARTICLE_\nGjedde\n_START_SECTION_\nUtbredelse og habitat\n_START_PARAGRAPH_\nGjedda finnes i tempererte og arktiske omr\xc3\xa5der i Eurasia og Nord-Amerika. Den liker best grunne innsj\xc3\xb8er og stilleflytende elver med mye vegetasjon. Gjedde kan forekomme i omr\xc3\xa5der med brakkvann._NEWLINE_I Norge finnes gjedda naturlig p\xc3\xa5 \xc3\x98stlandet, i Tr\xc3\xb8ndelag, Troms og i Finnmark. P\xc3\xa5 midten av 1900-tallet ble det satt ut gjedde i enkelte vann og elver p\xc3\xa5 vestlandet. Det er usikkert n\xc3\xa5r og hvordan gjedda kom til Norge, men den har eksistert her i flere hundre \xc3\xa5r. Gjedde i Tyrifjorden og Eikeren er omtalt i tekster fra henholdsvis 1743 og 1756, men opprinnelsen blir ikke omtalt. Forskere regner imidlertid denne arten med til de s\xc3\xa5kalte Finnmarksfiskene, fisk som innvandret \xc3\xb8stfra da \xc3\x98stersj\xc3\xb8omr\xc3\xa5det var ferskvann og Glomma drenerte til V\xc3\xa4nern i Sverige. Arten er senere spredt til flere vann, ogs\xc3\xa5 til Vestlandet og S\xc3\xb8rlandet. Gjedde finnes i vann og vassdrag n\xc3\xa6r mange av de gamle klostrene som resultat av utsetting. I nyere tid har menneskeassistert spredning av arten tatt seg kraftig opp, noe som er ansett som milj\xc3\xb8kriminalitet, da gjedda som regel utsletter den eksisterende fiskebestanden i vassdraget.\n_START_SECTION_\nBeskrivelse\n_START_PARAGRAPH_\nGjedda er en langstrakt fisk med en flat og bred snute. Ryggfinnen og gattfinnen sitter langt bak p\xc3\xa5 kroppen og er like lange. Hanngjedda oppn\xc3\xa5r sjelden en vekt p\xc3\xa5 mer enn 8\xc2\xa0kg, mens hunngjedda kan komme opp i mer enn 30\xc2\xa0kg. _NEWLINE_Norges tyngste er en gjedde p\xc3\xa5 19,6\xc2\xa0kg, tatt med garn ved Synneren p\xc3\xa5 Ringerike. Den st\xc3\xb8rste gjedda som er tatt med sportsfiskeredskap i Norge, veide 19,540 kg. Rekorden ble satt i Gr\xc3\xb8tlitjernet, Stavsj\xc3\xb8, den 24. juni 2017. Den st\xc3\xb8rste gjedda som noen gang er tatt ble fanget med garn av Arno Wilhelm i en innsj\xc3\xb8 n\xc3\xa6r Dannstadt i Tyskland i 1983, og veide hele 30,5 kilo. Kjempegjedda m\xc3\xa5lte 146\xc2\xa0cm. Verdensrekorden (IFGA) p\xc3\xa5 stang er p\xc3\xa5 ca. 24,8\xc2\xa0kg, og innehas av Lothar Louis. Rekordgjedda ble tatt i innsj\xc3\xb8en Grefeern i Tyskland den 16. oktober i 1986._NEWLINE_World Records Freshwater Fishing melder om flere gjeddefangster som skal ha veid omkring 65\xc2\xa0kg (blant annet fra \xc3\x98sterrike, Russland og Ukraina), men disse lar seg ikke dokumentere. I 1926 ble det imidlertid funnet en d\xc3\xb8d gjedde i Shannonelva, Irland, som beviselig skal ha veid over 41\xc2\xa0kg.\n_START_SECTION_\nAtferd\n_START_PARAGRAPH_\nGjeddene holder ofte til p\xc3\xa5 steder med mye vegetasjon som  blekjer (vannliljeblader) og siv. Den er en glupsk rovfisk med skarpe tenner som spiser det meste den kommer over av andre fisker, frosker, v\xc3\xa5nd og mindre vadefugler. Gjedda er en sv\xc3\xa6rt hurtig fisk som kan gj\xc3\xb8re lynraske utfall mot byttedyr. Den er derimot ikke en s\xc3\xa6rlig utholdende sv\xc3\xb8mmer og st\xc3\xa5r derfor ofte rolig i vegetasjonen og venter p\xc3\xa5 at et passende bytte skal komme forbi. Om vinteren trekker gjeddene ofte ut p\xc3\xa5 dypere vann. Gytetiden er i periode april-mai.\n_START_SECTION_\n\xc3\x98konomisk betydning\n_START_PARAGRAPH_\nGjedde er en god matfisk, og i Sverige fanges det \xc3\xa5rlig ca. 3000 tonn. Den er ogs\xc3\xa5 en popul\xc3\xa6r sportsfisk.'